AMANAH พุ่ง 8% นิวไฮรอบ 1 ปี ขานรับผู้บริหารแย้มผลงานปีนี้โตเด่น
AMANAH พุ่ง 8% นิวไฮรอบ 1 ปี ขานรับผู้บริหารแย้มกำไรปีนี้โตเด่น ล่าสุด ณ เวลา 12.06 น. อยู่ที่ 2.18 บาท บวก 0.16 บาท หรือ 7.92% สูงสุดที่ 2.22 บาท ต่ำสุดที่ 2.10 บาท ด้วยมูลค่าซื้อขาย 70.12 ล้านบาท
17 พ.ค. 2561

ผู้สื่อข่าวรายงานว่า ราคาหุ้น บริษัท อะมานะฮ์ ลิสซิ่ง จำกัด (มหาชน) หรือ AMANAH ล่าสุด ณ เวลา 12.06 น. อยู่ที่ 2.18 บาท บวก 0.16 บาท หรือ 7.92% สูงสุดที่ 2.22 บาท ต่ำสุดที่ 2.10 บาท ด้วยมูลค่าซื้อขาย 70.12 ล้านบาท

ทั้งนี้ ราคาหุ้น AMANAH ปรับตัวขึ้นสูงสุดในรอบ 1 ปี นับตั้งแต่ราคาหุ้นปิดตลาดอยู่ที่ระดับ 2.18 บาท เมื่อวันที่ 5 พ.ค.2560 สำหรับปัจจัยที่ส่งผลให้ราคาหุ้นปรับตัวขึ้นนั้น คาดว่าเป็นผลมาจากบริษัทรายงานผลการดำเนินประจำไตรมาส 1/61 มีกำไรใกล้เคียงกำไรทั้งปี 60 จึงคาดว่าผลงานในปีนี้กำไรจะเติบโตขึ้นอย่างโดดเด่น
โดย นายนันทพล พงษ์ไพรบูลย์ กรรมการบริหาร AMANAH ระบุว่า คาดว่ากำไรสุทธิปีนี้จะเติบโตอย่างก้าวกระโดด หลังจากไตรมาส 1/61 ทำได้ 45.35 ล้านบาท ใกล้เคียงทั้งปี 60 ที่มีกำไร 47.52 ล้านบาท เป็นไปตามการเติบโตของรายได้จากเงินให้สินเชื่อเช่าซื้อ (ATM เงินด่วน) ที่เพิ่มขึ้นอย่างต่อเนื่อง ตามพอร์ตสินเชื่อที่เติบโตขึ้น, รายได้ค่าธรรมเนียมและบริการ จากการปล่อยสินเชื่อใหม่มากขึ้น และการบริหารทรัพย์สินรอการขาย (NPA) ได้ดีขึ้น โดยปัจจุบันบริษัทฯ มีสัดส่วนรายได้มาจาก ATM Hire Purchase 80% และรายได้อื่นๆ เช่น ค่าธรรมเนียมและบริการ เป็นต้น อีก 20%
ทั้งนี้บริษัทฯ คาดพอร์ตสินเชื่อปีนี้จะเติบโตไม่ต่ำกว่า 3 พันล้านบาท จากปีก่อนมีพอร์ตสินเชื่ออยู่ที่ 2.5 พันล้านบาท โดยจะเติบโตตามเป้าหมายการปล่อยสินเชื่อใหม่ในปีนี้ไม่ให้ต่ำกว่า 1.5 พันล้านบาท จากปีก่อนทำได้ 1.34 พันล้านบาท
ขณะที่ในไตรมาส 1/61 มีการปล่อยสินเชื่อไปแล้ว 290 ล้านบาท และมีพอร์ตสินเชื่อขยับเพิ่มขึ้นมาอยู่ที่ 2.73 พันล้านบาท โดยบริษัทฯ ยังมั่นใจว่าจะสามารถปล่อยสินเชื่อใหม่ได้ประมาณ 300-400 ล้านบาท/ไตรมาส จากการดำเนินการด้านการตลาด และการอนุมัติให้รวดเร็วขึ้น
สำหรับการนำมาตรฐานทางบัญชีใหม่ IFIS9 มาใช้ บริษัทฯ คาดว่าจะไม่ส่งผลกระทบกับผลการดำเนินงาน เนื่องจากได้ดำเนินการตั้งสำรองหนี้สงสัยจะสูญไว้ก่อนหน้านี้แล้ว ประมาณ 2 ปี หรืออยู่ที่ 225.90 ล้านบาท ซึ่งหากมีการบังคับใช้จริงก็อาจจะกระทบกับการตั้งสำรองหนี้ฯ ที่จะเพิ่มขึ้นในอนาคตเพียงเล็กน้อยเท่านั้น